આ કામગીરી દરમિયાન નેશનલ હાઈવૅ ઑથોરિટીના બે અધ્યક્ષોને તેમના પદ પરથી વિદાય થવું પડ્યું. ૨૦૧૬ની સાલમાં આ સેક્ટરના એક્સપ્રેસ-વૅની ડેડલાઇન ૫૦૦ દિવસની હતી, પરંતુ છ મહિના સુધી તો આ પ્રોજેક્ટમાં કોઈ હિલચાલ જ થઈ ન હતી. એથી ચૅરમેન રાઘવ ચંદ્રાની બદલી કરી નાંખવામાં આવી હતી. થોડા મહિના પહેલાં સર્વોચ્ચ અદાલતે સરકારી વકીલને પૂછ્યું હતું કે હજુ સુધી કેમ એક્સપ્રેસ વૅ ખુલ્લો મુકાયો નથી. ત્યારે એવો જવાબ અપાયો હતો કે રોડનું કામકાજ પૂર્ણ થઈ ગયું છે અને તેના ઉદ્દઘાટન માટે વડાપ્રધાનની તારીખની રાહ જોવાય છે. વડાપ્રધાનને મૂંઝવણમાં મૂકનારી આ વિગત ખોટી હતી. કેમ કે રસ્તા પરના રેલવે ઓવરબ્રિજનું કામ પૂરું થયું ન હતું.